VENDIM

Nr. 638, datë 16.10.2024
PËR PËRCAKTIMIN E RREGULLAVE TË HOLLËSISHME TË BASHKËRENDIMIT TË PUNËS NDËRMJET AGJENCISË SHTETËRORE TË KADASTRËS DHE AGJENCISË SË TRAJTIMIT TË PRONAVE

Në mbështetje të nenit 100 të Kushtetutës dhe të pikës 3, të nenit 57, të ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”, me propozimin e Kryeministrit, Këshilli i Ministrave

VENDOSI:

I. DISPOZITA TË PËRGJITHSHME

1. Objekti i këtij vendimi është përcaktimi i rregullave të hollësishme të bashkërendimit të veprimtarisë administrative të Agjencisë Shtetërore të Kadastrës (në vijim “ASHK”) dhe Agjencisë së Trajtimit të Pronave (në vijim “ATP”), për zbatimin e ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”, dhe të ligjit nr. 133/2015, “Për trajtimin e pronës dhe përfundimin e procesit të kompensimit të pronave”, të ndryshuar.
2. ASHK-ja dhe ATP-ja janë të detyruara të përdorin informacionin, që shkëmbehet sipas mënyrave të përcaktuara në këtë vendim, dhe të bashkërendojnë veprimtarinë për: 
a) trajtimin e kompensimit fizik të subjekteve, duke respektuar kriteret e legjislacionit për trajtimin e pronës dhe përfundimin e procesit të kompensimit të pronave, në zonat ku zbatohen proceset kalimtare; 

b) evidentimin e pronave të paluajtshme të shtetit, përmirësimin/përditësimin e regjistrit të pasurive të paluajtshme, të kartelave dhe hartave kadastrale, në funksion të evidentimit të këtyre pronave;

c) verifikimin, përditësimin dhe regjistrimin e gjendjes juridike të fondit të tokës bujqësore, pyll, livadh, kullotë, i cili është në dispozicion të ATP-së në fondin fizik të kompensimit, sipas akteve nënligjore në fuqi;

ç) identifikimin e pronës së paluajtshme të shtetit, për kalimin e saj në fondin e kompensimit fizik të subjekteve të shpronësuara; 

d) zëvendësimin e pasurive të fondit të kompensimit fizik në dispozicion të ATP-së, të cilat janë në posedim faktik të përfituesit të aktit të marrjes në pronësi të tokës bujqësore, që është në proces regjistrimi;

dh) përcaktimin e rregullave dhe të procedurave për transferimin e vlerës monetare të pronës së shitur në fondin special të ATP-së;

e) përputhjen e elementeve hartografike të vendimeve përkatëse, sipas pikës 8, të kreut II, të këtij vendimi;

ë) kalimin e pronësisë pa shpërblim të tokës bujqësore, sipas seksionit 3, të kreut II, të ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”, proces për të cilin ATP-ja informon mbi sipërfaqet, objekt kërkese të kompensimit fizik, si dhe për pasuritë, që janë pjesë e fondit të tokës.

II. RREGULLAT E HOLLËSISHME TË BASHKËRENDIMIT

1. Shkëmbimi i informacionit ndërmjet ASHK-së dhe ATP-së, për efekt të procedurave administrative të të dyja institucioneve, kryhet nëpërmjet përdorimit të moduleve digjitale për shkëmbimin e informacionit, të miratuar me aktet ligjore e nënligjore përkatëse në fuqi.

2. Përjashtimisht, shkëmbimi i informacionit në rrugë shkresore ose nëpërmjet postës elektronike do të kryhet vetëm në rastet e mëposhtme:

a) Kur për shkak të problemeve informatike/infrastrukturore, deri në tejkalimin e tyre, ndërveprimi i bazave të të dhënave apo funksionimi i moduleve digjitale është përkohësisht i pamundur;

b) Për informacionin mbi proceset kalimtare të pronësisë, deri në ngritjen e bazës së të dhënave të këtyre proceseve dhe digjitalizimin e informacionit;

c) Kur informacioni që është ofruar paraprakisht në mënyrë digjitale nuk është i plotë apo kur është i nevojshëm interpretimi i tij. 
3. Për të miratuar kompensimin fizik në bazë të ligjit nr. 133/2015, “Për trajtimin e pronës dhe përfundimin e procesit të kompensimit të pronave”, të ndryshuar, ATP-ja duhet të mbështetet në informacionin kadastral dhe në informacionin për proceset kalimtare të pronësisë, sipas neneve 12 e 24, të ligjit nr. 133/2015, “Për trajtimin e pronës dhe përfundimin e procesit të kompensimit të pronave”, të ndryshuar, si dhe neneve 36, shkronja “c”, e 58, pika 1, të ligjit nr. 20/2020, “Për përfundimin e proceseve kalimtare të pronësisë, në Republikën e Shqipërisë”.
4. ATP-ja nuk mund të vendosë për kompensimin fizik të subjekteve të shpronësuara, për pasuritë që janë objekt i proceseve kalimtare të pronësisë. Përjashtim bën rasti, kur kemi të bëjmë me kërkesa për kalimin e pronësisë pa shpërblim të tokës bujqësore. Verifikimi i informacionit në funksion të procedurës së kompensimit fizik kryhet nga ATP-ja, sipas rregullave të parashikuara në pikat 2 dhe 3, të kreut II, të këtij vendimi. 

5. Në çdo rast, dokumentacioni hartografik, që shoqëron kërkesën për informacion mbi gjendjen juridike të pronës dhe vendimin e ATP-së për kompensim fizik, duhet të përmbushë standardet teknike të përcaktuara në legjislacionin për organizimin e funksionimin e infrastrukturës kombëtare të informacionit gjeohapësinor. Ai duhet të jetë në përputhje me shkallën dhe kornizën hartografike të ASHK-së, duke pasqyruar koordinatat e pasurisë së paluajtshme. 
6. Për zbatimin e vendimeve të Këshillit të Ministrave, që disponojnë për kompensimin e pronarëve joposedues mbi truallin e zënë nga ndërtimet pa leje, kryhen procedurat e mëposhtme:

a) Në momentin e legalizimit të ndërtimit dhe të regjistrimit të tij, në kartelën e pasurisë së parcelës ndërtimore, në seksionin “Informacione të tjera”, vendoset shënimi, që tregon se pasuria, ose një pjesë e saj do t’i nënshtrohet kompensimit. Me hyrjen në fuqi të vendimit të Këshillit të Ministrave, në kartelën e pasurisë duhet të pasqyrohet vendimi i kompensimit për pronarin joposedues dhe kalimi i pronësisë sipas nenit 22, të ligjit nr. 20/2020, “Për përfundimin e proceseve kalimtare të pronësisë, në Republikën e Shqipërisë”;

b) ATP-ja, përpara se të ekzekutojë pagesën për kompensimin e pronarit joposedues, sipas vendimit të Këshillit të Ministrave, duhet t’i kërkojë ASHK-së konfirmimin e gjendjes juridike, pjesët takuese të bashkëpronarëve, informacionin, nëse pasuria është e lirë nga çdo barrë apo detyrim, që mund të jetë vendosur mbi pronën që është tjetërsuar gjatë procesit të legalizimit.

7. ATP-ja e dërgon në rrugë elektronike kërkesën për informacion mbi gjendjen juridike të pasurisë, e cila duhet të jetë në përputhje me përcaktimet e vendimit nr. 389, datë 13.5.2020, të Këshillit të Ministrave, “Për miratimin e listës dhe të tarifave të shërbimeve kadastrale”, të ndryshuar. Pas paraqitjes së kërkesës në formën e kërkuar nga ligji, ATP-ja njofton subjektin e interesuar që ka iniciuar procedurën administrative pranë saj për shlyerjen e tarifës për marrjen e shërbimit kadastral të kërkuar. Pas shlyerjes së pagesës, në përputhje me parashikimet e vendimit nr. 389, datë 13.5.2020, të Këshillit të Ministrave, “Për miratimin e listës dhe të tarifave të shërbimeve kadastrale”, të ndryshuar, drejtoria vendore e ASHK-së, sipas afateve të miratuara me aktet nënligjore në fuqi, jep informacion mbi gjendjen juridike të pronës dhe pjesët takuese të pronarëve, që do të kompensohen sipas informacionit e dokumentacionit të administruar në regjistrat kadastralë.

8. Kur ATP-ja merr vendim për kompensim fizik të pronarit, ky vendim duhet t’i njoftohet ASHK-së, në zbatim të vendimit nr. 223, datë 23.3.2016, të Këshillit të Ministrave, “Për përcaktimin e rregullave dhe të procedurave për vlerësimin dhe shpërndarjen e fondit financiar e fizik për kompensimin e pronave”, të ndryshuar. 

Njoftimi zyrtar i shoqëruar me vendimin i përcillet ASHK-së jo më vonë se 10 (dhjetë) ditë nga data e miratimit, me qëllim që të pasqyrohet në kartelën e pasurisë së paluajtshme, sipas parashikimeve të nenit 24, të ligjit nr. 111/2018, “Për kadastrën”.

9. Fondi i tokës, për qëllim kompensimi, i nënshtrohet përditësimit, në zbatim të nenit 58, të ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”. 

10. Procedura për përditësimin e fondit të tokës realizohet, si më poshtë vijon:

a) Pasi e identifikon, ASHK-ja e njofton ATP-në për pasurinë, pjesë të fondit, që është objekt i proceseve kalimtare të pronësisë. Ajo pozicionon grafikisht në hartën kadastrale pjesën e sipërfaqes, që hiqet nga fondi dhe informon ATP-në për të dhënat e pasurive të mbetura si rezultat i kalimit të pronësisë nga ASHK-ja për efekt të  ligjit nr. 20/2020, “Për përfundimin e proceseve kalimtare të pronësisë, në Republikën e Shqipërisë”.

b) ASHK-ja, me kërkesë të ATP-së, identifikon një pasuri që do të zëvendësojë atë që hiqet nga fondi, me të njëjtën sipërfaqe dhe, mundësisht, në të njëjtën zonë kadastrale. Nëse kjo është e pamundur, zgjidhet një pasuri që ka vlerë ekuivalente, e përcaktuar kjo sipas hartës së vlerës në fuqi në momentin e hyrjes në fuqi të  ligjit nr. 133/2015, “Për trajtimin e pronës dhe përfundimin e procesit të kompensimit të pronave”, të ndryshuar.

c) ASHK-ja kryen procedurat e hartimit të projektaktit për ndryshimet në vendimin nr. 770, datë 12.11.2014, të Këshillit të Ministrave, “Për kalimin në fondin e kompensimit fizik, në dispozicion të Agjencisë së Kthimit dhe Kompensimit të Pronave të sipërfaqes së tokës bujqësore prej 23368,8 ha, në pronësi shtetërore, dhënë në përdorim njësive të qeverisjes vendore”. 

ç) Njëkohësisht, ASHK-ja, për sipërfaqen përkatëse të propozuar për t’u hequr nga fondi i tokës, e cila është objekt i procesit kalimtar të kalimit të pronësisë sipas shkronjës “a”, të kësaj pike, heq shënimet e vendosura në regjistrat kadastralë të pasurisë mbi informacionin për kompensimin fizik të ATP-së dhe vijon me procedurat administrative të regjistrimit të titujve të pronësisë të lëshuar në përputhje me ligjin nr. 20/2020, “Për përfundimin e proceseve kalimtare të pronësisë në Republikën e Shqipërisë”, dhe ligjin nr. 111/2018, “Për kadastrën”.

d) Me hyrjen në fuqi të vendimit të Këshillit të Ministrave për zëvendësimin e pasurisë në fondin e tokës, ASHK-ja bën regjistrimin e këtij akti në regjistrat kadastralë, në përputhje me përcaktimet e  ligjit nr. 111/2018, “Për kadastrën”.

dh) ATP-ja akseson bazën e të dhënave të ASHK-së për të verifikuar nëse prona që do të shërbejë për kompensim fizik është në pronësi të shtetit e nuk u shërben proceseve kalimtare apo nuk ka asnjë pretendim nga të tretët.

III. BASHKËRENDIMI PËR TOKËN BUJQËSORE

1. Procedura për kalimin në fondin e tokës të sipërfaqeve sipas pikës 10, të kreut II, këtij vendimi, realizohet nga ASHK-ja dy herë në vit, pasi të kryhet procesi i evidentimit të tyre, nga drejtoritë vendore, sipas zonave kadastrale, gjatë regjistrimit fillestar apo përmirësim-përditësimit. ASHK-ja përgatit propozimin e miratimit nga Këshilli i Ministrave të kalimit të sipërfaqeve në fondin e tokës. 

2. Toka bujqësore, që është pjesë e fondit të kompensimit, miratuar me vendimin nr. 770, datë 12.11.2014, të Këshillit të Ministrave, “Për kalimin në fondin e kompensimit fizik në dispozicion të Agjencisë së Kthimit dhe Kompensimit të Pronave të sipërfaqes së tokës bujqësore prej 23 368.8 ha, në pronësi shtetërore, dhënë në përdorim njësive të qeverisjes vendore”, që u është dhënë subjekteve me akt të marrjes së tokës në pronësi, me vendim gjykate të formës së prerë apo me një akt tjetër, në përputhje me parashikimet e nenit 193 të Kodit Civil, e që kërkohet të regjistrohet, do të zëvendësohet dhe do të hiqet nga ky fond, sipas procedurës së përcaktuar në pikën 10, të kreut II, të këtij vendimi. 

3. Për verifikimin e kushteve për kalimin në pronësi pa shpërblim të tokës bujqësore, sipas shkronjës “c”, të pikës 2, të nenit 12, të ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”, ASHK-ja kërkon informacion pranë ATP-së në një nga format e parashikuara në këtë vendim, në përputhje me parashikimet e nenit 68, të ligjit nr. 111/2018, “Për kadastrën”, dhe të ligjit nr. 133/2015, ‘Për trajtimin e pronës dhe përfundimin e procesit të kompensimit të pronave’, të ndryshuar.

IV. DISPOZITA TË FUNDIT

1. Për të realizuar regjistrimin në regjistrin kadastral të fondit pyjor, kullosor në administrim të ATP-së, sipas vendimit nr. 1077, datë 18.6.2008, të Këshillit të Ministrave, “Për krijimin e fondit të kompensimit fizik nga fondi pyjor dhe kullosor”, dhe të pikës 68/2, të vendimit nr. 433, datë 8.6.2016, të Këshillit të Ministrave, “Për transferimin, në pronësi të bashkive të pyjeve dhe kullotave publike, sipas listave të inventarit dhe aktualisht në administrim të Ministrisë së Mjedisit e të  ish-komunave/bashkive”, të ndryshuar, ATP-ja paraqet kërkesën për shërbimin kadastral, “Regjistrim të kalimit të pronësisë me anë të ligjit, me vendim të gjykatës, apo të një akti administrativ”, për pasuritë konkrete të individualizuara, sipas zonave kadastrale, shoqëruar nga dokumentacioni hartografik, ku identifikohet pasuria. Ky shërbim nuk i nënshtrohet kamatëvonesës. 

2. Tarifa për regjistrim sipas pikës 1, të kreut IV, të këtij vendimi, i kompensohet Agjencisë Shtetërore të Kadastrës nga fondet e buxhetit të shtetit, në përputhje me pikën 3, të nenit 63, të ligjit nr. 111/2018, “Për kadastrën”. Nëse vlera nuk rimbursohet në vitin pasardhës, drejtoria vendore e ASHK-së nuk vijon me dhënien e shërbimit. 

3. Ngarkohen Agjencia Shtetërore e Kadastrës dhe Agjencia e Trajtimit të Pronave për zbatimin e këtij vendimi.

Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR

Belinda Balluku

